SL Uradni list Evropske unije L 333/8

UREDBA KOMISIJE (ES) št. 2080/2005

z dne 19. decembra 2005

o podrobnih pravilih za uporabo Uredbe Sveta (ES) št. 865/2004 glede organizacij izvajalcev v oljčnem sektorju, njihovih delovnih programov in financiranja

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 865/2004 z dne 29. aprila 2004 o skupni ureditvi trga za oljčno olje in namizne oljke ter o spremembi Uredbe (EGS) št. 827/68 (1), in zlasti člena 9 Uredbe,

ob upoštevanju naslednjega:

(1) Za zagotavljanje učinkovitosti odobrenih organizacij izvajalcev v oljčnem sektorju se mora odobritev nanašati na različne kategorije izvajalcev, ki imajo velik vpliv v sektorju oljčnega olja ali namiznih oljk, hkrati pa mora zagotavljati, da lahko zadevne organizacije zagotovijo spoštovanje nekaterih najmanjših pogojev za dosego pomembnih gospodarskih rezultatov.

(2) Da se državam članicam proizvajalkam omogoči upravno vodenje sistema odobrenih organizacij izvajalcev v oljčnem sektorju, je treba določiti postopke in skrajne roke za odobritev teh organizacij, merila za izbor njihovih programov dela kot tudi načine plačila in porazdelitve finančnih sredstev Skupnosti.

(3) Člen 110i(4) Uredbe Sveta (ES) št. 1782/2003 (2), ki je uvedel skupna pravila za sheme neposrednih podpor v okviru skupne kmetijske politike in nekatere sheme podpor za kmete, določa, da lahko države članice zadržijo do 10 % oljčnega olja v okviru državne zgornje meje iz člena 41 Uredbe (ES) št. 1782/2003, z namenom da se zagotovi finančna sredstva Skupnosti za delovne programe, ki jih izdelajo odobrene organizacije izvajalcev na enem ali več področjih delovanja iz člena 8(1) Uredbe (ES) št. 865/2004.

(4) V skladu s skupnimi pravili za financiranje neposrednih pomoči in de se omogoči uporaba navedenih zneskov, ki so na voljo v posamezni državi članici, letni izdatki, namenjeni za izvedbo delovnih programov, ne smejo presegati letnih zneskov, ki jih v skladu s členom 110i(4) Uredbe (ES) št. 1782/2003 zadrži država članica.

(5) Za zagotovitev splošne doslednosti dejavnosti odobrenih organizacij izvajalcev v oljčnem sektorju je treba določiti, katere vrste ukrepov so upravičene in katere ne. Prav tako je treba določiti podrobna pravila za predstavitev programov in merila za njihov izbor. Vendar pa je treba zadevnim državam članicam dovoliti, da določijo dodatne pogoje upravičenosti, da lahko ukrepe bolje prilagodijo dejanskemu stanju oljčnega sektorja v državi.

(6) Ob upoštevanju pridobljenih izkušenj je treba določiti prage financiranja Skupnosti vsaj za področja izboljšanja vpliva na okolje pri gojenju oljk in sledljivosti, certificiranja in zaščite kakovosti oljčnega olja in namiznih oljk s strani državnih upravnih organov, predvsem z nadzorom kakovosti oljčnega olja, prodanega končnemu porabniku, da se zagotovi izvedba vsaj najnujnejših ukrepov na občutljivih in hkrati prednostnih področjih.

(7) Za zagotovitev izvedbe delovnih programov v določenih rokih in skladno s členom 8(1) Uredbe (ES) št. 865/2004 ter da se zagotovi učinkovito upravno vodenje sistema za odobrene organizacije izvajalcev v oljčnem sektorju, je treba določiti podrobna pravila za zahtevke za odobritev, izbor in odobritev delovnih programov.

(8) Da se omogoči pravilna uporaba finančnih sredstev, na voljo v posamezni državi članici, je treba določiti letni postopek spremembe delovnih programov, ki so odobreni za naslednje leto, tako da se upošteva morebitne ustrezno utemeljene spremembe v primerjavi z začetnimi pogoji. Prav tako mora biti državam članicam omogočeno, da določijo potrebne pogoje za izvršitev spremembe delovnih programov in prerazporeditve odobrenih vsot, ne da bi prišlo do preseganja letnih zneskov, ki jih države članice proizvajalke zadržijo v skladu s členom 110i(4) Uredbe (ES) št. 1782/2003.

(9) Da se omogoči pravočasen začetek dela, lahko organizacije izvajalcev v oljčnem sektorju prejmejo predujem v višini največ 90 % upravičenih letnih izdatkov odobrenega delovnega programa, pod pogojem da se položi varščina v skladu s pogoji iz Uredbe Komisije (EGS) št. 2220/85 z dne 22. julija 1985 o skupnih podrobnih pravilih za uporabo sistema varščin za kmetijske proizvode (3).

(10) Zaradi pravilnega izvajanja pravil o organizacijah izvajalcev v oljčnem sektorju morajo zadevne države članice izdelati nadzorni načrt in določiti sistem sankcij za morebitne nepravilnosti. Treba je tudi določiti, da organizacije izvajalcev v oljčnem sektorju o rezultatih svojega dela obvestijo državne organe zadevnih držav članic in jih nato pošljejo Komisiji.

(11) Zaradi jasnosti in transparentnosti je treba Uredbo Komisije (ES) št. 1334/2002 z dne 23. julija 2002 o določitvi podrobnih pravil za izvajanje Uredbe Sveta (ES) št. 1638/98 v zvezi s programi dela organizacij gospodarskih subjektov v oljčnem sektorju za tržna leta 2002/03, 2003/04 in 2004/05 (4) razveljaviti in jo nadomestiti z novo uredbo.

(12) Upravni odbor za oljčno olje in namizne oljke ni podal svojega mnenja v roku, ki ga je določil njegov predsednik –

SPREJELA NASLEDNJO UREDBO:

Člen 1

Področje uporabe

Ta uredba določa podrobna pravila za uporabo členov 7 in 8 Uredbe (ES) št. 865/2004 glede odobritve organizacij izvajalcev, ukrepov, ki so upravičeni do financiranja s strani Skupnosti, odobritve delovnih programov in njihove izvajanja.

Člen 2

Pogoji za odobritev organizacij izvajalcev v oljčnem sektorju

1. Država članica odobri organizacije izvajalcev, ki so upravičene do finančnih sredstev Skupnosti za delovne programe iz člena 8 Uredbe (ES) št. 865/2004.

2. Države članice določijo pogoje za odobritev, ki vključujejo vsaj:

(a) organizacije proizvajalcev sestavljajo izključno proizvajalci oljk, ki niso vključeni v nobeno drugo odobreno organizacijo proizvajalcev;

(b) združenja organizacij proizvajalcev so sestavljena izključno iz odobrenih organizacij proizvajalcev, ki niso vključeni v nobeno drugo združenje odobrenih organizacij proizvajalcev;

(c) ostale organizacije izvajalcev so sestavljene izključno iz izvajalcev v oljčnem sektorju, ki niso vključeni v nobeno drugo odobreno organizacijo izvajalcev;

(d) v medpanožnih organizacijah so obširno in uravnoteženo zastopane vse gospodarske dejavnosti, povezane s proizvodnjo, predelavo in trženjem oljčnega olja in/ali namiznih oljk;

(e) organizacija izvajalcev lahko predstavi delovni program za vsaj eno izmed področij delovanja iz točk od (a) do (e) prvega pododstavka člena 5(1);

(f) organizacija izvajalcev se zaveže, da sprejme nadzor iz člena 14.

3. Za vrednotenje zahtevkov za odobritev, ki jih vložijo organizacije izvajalcev, države članice upoštevajo predvsem naslednje vidike:

(a) posebnosti oljčnega sektorja na posameznem regionalnem območju, ki ga določi država članica (v nadaljnjem besedilu „regionalno območje“);

(b) želje potrošnika in uravnoteženost trga;

(c) izboljšanje kakovosti proizvodnje oljčnega olja in namiznih oljk;

(d) ocena učinkovitosti predstavljenih delovnih programov.

Člen 3

Postopek odobritve organizacij izvajalcev v oljčnem sektorju

1. Za odobritev organizacija izvajalcev v oljčnem sektorju pred iztekom datuma, ki ga določi država članica, in najkasneje 15. februarja vsakega leta vloži zahtevek za odobritev, ki dokazuje, da organizacija izpolnjuje pogoje iz člena 2(2).

Zahtevek za odobritev se sestavi v skladu z vzorcem, ki ga zagotovi pristojni organ države članice, da zagotavlja preverjanje izpolnjevanja pogojev iz člena 2(2). Vsebuje zlasti podatke, ki zagotavljajo identifikacijo vsakega člana organizacije izvajalcev v oljčnem sektorju.

2. Najpozneje 1. aprila vsakega leta izvedbe odobrenega delovnega programa država članica odobri organizacijo izvajalcev v oljčnem sektorju, ki prejme številko odobritve.

3. Odobritev se takoj zavrne, zadrži ali umakne, če organizacija izvajalcev v oljčnem sektorju ne izpolnjuje pogojev iz člena 2(2).

4. Vendar pa organizacija izvajalcev ohrani pravice iz odobritve do trenutka njenega odvzema, pod pogojem da je organizacija delovala v dobri veri glede skladnosti s pogoji iz člena 2(2).

Če do odvzema odobritve pride zaradi tega, ker organizacija izvajalcev namerno ali zaradi hude malomarnosti ni spoštovala pogojev odobritve iz člena 2(2), začne odločitev o odvzemu veljati od trenutka, ko pogoji odobritve niso bili več izpolnjeni.

5. Odobritev se zavrne, zadrži ali odvzame, če so bili organizacija izvajalcev v oljčne sektorju:

(a) kaznovani zaradi kršenja glede sheme pomoči za proizvodnjo, določene z Uredbo Sveta št. 136/66/EGS (5) za tržna leta 2002/2003 ali 2003/2004;

(b) kaznovani zaradi kršenja glede sistema financiranja programov dejavnosti organizacij izvajalcev v oljčnem sektorju, določenem z Uredbo Sveta (ES) št. 1638/98 (6) za tržna leta 2002/2003 ali 2003/2004.

6. Organizacije izvajalcev v oljčnem sektorju, ki jih je odobrila država članica v skladu z Uredbo (ES) št. 1334/2002 ali ki so bile upravičene do financiranja programov dejavnosti organizacij izvajalcev v oljčnem sektorju v tržnih letih od 2002/2003 do 2004/2005, se lahko v skladu s to uredbo štejejo za odobrene, če izpolnjujejo pogoje iz člena 2(2).

Člen 4

Finančna sredstva Skupnosti

1. Letna finančna sredstva Skupnosti za delovne programe organizacij izvajalcev se zagotovijo v okviru zadržanega zneska v skladu s členom 110i(4) Uredbe (ES) št. 1782/2003.

Države članice zagotovijo, da letni izdatki za izvajanje odobrenih delovnih programov ne presegajo zneska iz prvega pododstavka.

2. Države članice zagotovijo, da se finančna sredstva Skupnosti v obdobju iz člena 8(1) dodelijo sorazmerno.

Člen 5

Ukrepi, ki so upravičeni do finančnih sredstev Skupnosti

1. Ukrepi, ki so v skladu s členom 8(1) Uredbe (ES) št. 865/2004 upravičeni do finančnih sredstev Skupnosti (v nadaljnjem besedilu „upravičeni ukrepi“), so naslednji:

(a) na področju spremljanja in upravnega vodenja trga v sektorju oljčnega olja in namiznih oljk: (i) zbiranje podatkov o sektorju in trgu v skladu s podrobnostmi glede metode, geografske zastopanosti in natančnosti, ki jih določi pristojni državni organ; (ii) izdelava študij, zlasti o vsebinah, ki so povezane z drugimi dejavnostmi, predvidenimi v delovnem programu zadevne organizacije izvajalcev v oljčnem sektorju;

(b) na področju izboljšanja vpliva na okolje pri gojenju oljk: (i) skupno izvajanje postopkov za vzdrževanje nasadov oljk z velikim pomenom za okolje, ki jim grozi opustitev, v skladu s pogoji, ki jih na podlagi objektivnih meril določi pristojni državni organ, zlasti glede regionalnih območij, ki so lahko upravičena, ter površine in najmanjšega možnega števila proizvajalcev v oljčnem sektorju, ki morajo biti za učinkovito delovanje vključeni v te postopke; (ii) izdelava dobre kmetijske prakse pri gojenju oljk v skladu z okoljskimi merili, prilagojenimi lokalnim razmeram, razširjanje te prakse med proizvajalce oljk in spremljanje njenega izvajanja; (iii) praktični prikaz tehnik gojenja oljk, ki predstavljajo alternativo kemičnim proizvodom proti oljčni muhi; (iv) praktični prikaz tehnik gojenja oljk, namenjenih varstvu okolja in ohranjanju pokrajine, kot so ekološko kmetovanje, kmetovanje z nizko porabo sredstev in integrirano kmetovanje; (v) vključevanje okoljskih podatkov v geografski informacijski sistem za oljčni sektor iz člena 20 Uredbe (ES) št. 1782/2003;

(c) na področju izboljšanja kakovosti proizvodnje oljčnega olja in namiznih oljk: (i) izboljšanje pogojev za gojenje (zlasti z nadzorovanjem oljčne muhe), obiranje, dobavo in skladiščenje oljk pred predelavo v skladu s tehničnimi zahtevami, ki jih določi pristojni državni organ; (ii) izboljšanje raznovrstnosti oljčnih nasadov na posameznih kmetijskih gospodarstvih, pod pogojem da prispevajo k ciljem delovnih programov; (iii) izboljšanje pogojev skladiščenja in uporabe ostankov pri proizvodnji oljčnega olja in namiznih oljk; (iv) tehnična podpora predelovalni industriji oljčnega olja glede kakovosti proizvodov; (v) ustanavljanje in izboljšanje laboratorijev za analizo deviških oljčnih olj; (vi) izobraževanje pokuševalcev za organoleptične preglede deviških oljčnih olj;

(d) na področju sledljivosti, certificiranja in zaščite kakovosti oljčnega olja in namiznih oljk s strani državnih upravnih organov, predvsem z nadzorom kakovosti oljčnega olja, prodanega končnemu porabniku: (i) vzpostavljanje in upravljanje sistemov, ki omogočajo sledljivost proizvodov od pridelovalca oljk do pakiranja in označevanja v skladu z zahtevami, ki jih določi pristojni državni organ; (ii) vzpostavljanje in upravljanje sistemov za potrjevanje kakovosti na podlagi sistema analize tveganja in nadzora kritičnih točk v skladu s tehničnimi merili, ki jih je sprejel pristojni državni organ; (iii) vzpostavljanje in upravljanje sistemov za preverjanje skladnosti z normativi za potrjevanje pristnosti, kakovosti in trženja oljčnega olja in namiznih oljk, danih v promet, v skladu s tehničnimi specifikacijami, ki jih določi pristojni državni organ;

(e) na področju razširjanja informacij o ukrepih, ki jih izvajajo organizacije izvajalcev za izboljšanje kakovosti oljčnega olja in namiznih oljk: (i) razširjanje informacij o delu, ki ga organizacije izvajalcev v oljčnem sektorju izvajajo na področjih iz točk (a), (b), (c) in (d); (ii) izdelava in vzdrževanje internetne strani o ukrepih, ki jih organizacije izvajalcev v oljčnem sektorju izvajajo na področjih iz točk (a), (b), (c) in (d).

Glede ukrepov iz točke (c)(ii) prvega pododstavka države članice zagotovijo sprejem ustreznih določb za povračilo investicije ali ostanka vrednosti, če kmetijsko gospodarstvo prekine članstvo v organizaciji izvajalcev v oljčnem sektorju.

2. Država članica lahko sprejme dodatne pogoje za določitev upravičenih ukrepov, pod pogojem da zaradi tega njihova predstavitev ali izvedba nista neuresničljivi.

Člen 6

Porazdelitev finančnih sredstev Skupnosti

Na ravni vsake države članice se najmanj 20 % zneska finančnih sredstev Skupnosti, na voljo v skladu s členom 8 Uredbe (ES) št. 865/2004, nameni vsakem od področij delovanja iz točke (b) prvega pododstavka člena 5(1); najmanj 12 % finančnih sredstev Skupnosti se nameni področju iz točke (d) prvega pododstavka člena 5(1).

Če najmanjši odstotek iz prvega pododstavka na omenjenih področjih delovanja ni v celoti porabljen, neporabljeni zneski ne morejo biti dodeljeni drugim področjem delovanja, ampak se vrnejo v proračun Skupnosti.

Člen 7

Dejavnosti in stroški, ki niso upravičeni do finančnih sredstev Skupnosti

1. V skladu s členom 8 Uredbe (ES) št. 865/2004 naslednje dejavnosti niso upravičene do finančnih sredstev Skupnosti:

(a) dejavnosti, upravičene do finančnih sredstev Skupnosti, ki niso predvidena v členu 8 Uredbe (ES) št. 865/2004;

(b) dejavnosti, ki so namenjene neposrednemu povečanju proizvodnje ali vključujejo povečanje skladiščnih ali predelovalnih zmogljivosti;

(c) dejavnosti, ki so povezane z odkupom ali skladiščenjem oljčnega olja ali namiznih oljk oziroma vplivajo na njihove cene;

(d) dejavnosti, povezane s tržno promocijo oljčnega olja ali namiznih oljk;

(e) dejavnosti, povezane z znanstvenim raziskovanjem;

(f) dejavnosti, ki bi lahko izkrivile konkurenco v drugih gospodarskih dejavnostih organizacije izvajalcev v oljčnem sektorju.

2. Da se zagotovi spoštovanje odstavka 1(a), se organizacije izvajalcev pisno zavežejo v svojem imenu in v imenu svojih članov, da se bodo za ukrepe, ki se dejansko financirajo v skladu s členom 8 Uredbe (ES) št. 865/2004, odrekle vsakemu financiranju s strani drugih podpornih shem Skupnosti ali državnih shem.

3. Pri izvrševanju ukrepov iz člena 5 med drugim do financiranja niso upravičeni stroški:

(a) vračil kreditov (predvsem v obliki anuitet), sklenjenih za ukrepe, ki je bili v celoti ali delno izvedeni pred začetkom delovnega programa;

(b) plačila izvajalcem za nadomestilo izgube prihodka zaradi sodelovanja na srečanjih in izobraževalnih programih;

(c) odhodke za stroške administracije in osebja, ki jih plačujejo države članice in upravičenci pomoči iz EKUJS, ne gredo v breme EKUJS;

(d) nakup nezazidanega zemljišča;

(e) nakup rabljene opreme;

(f) izdatki, vezani na zakupne pogodbe, med drugim davki, obresti in stroški zavarovanja;

(g) najemnina, če ima prednost pred nakupom, in vzdrževalni stroški najetega blaga.

4. Države članice lahko sprejmejo dodatne pogoje, s katerimi podrobneje opredelijo dejavnosti in stroške iz odstavkov 1 in 3, ki niso upravičeni do financiranja.

Člen 8

Delovni programi in zahtevek za odobritev

1. Delovne programe, ki so v skladu s členom 8(1) Uredbe (ES) št. 865/2004 upravičeni do finančnih sredstev Skupnosti, je treba izvesti najkasneje v obdobju treh let. Prvo obdobje se začne 1. aprila 2006. Ostala obdobja se začnejo 1. aprila na vsaka tri leta.

2. Vsaka organizacija izvajalcev, odobrena v skladu s to uredbo, lahko pred datumom, ki ga določi država članica, in najpozneje 15. februarja vsako leto vloži zahtevek za odobritev za en sam delovni program.

Zahtevek za odobritev vsebuje naslednje podatke:

(a) podatki o zadevni organizaciji izvajalcev v oljčnem sektorju;

(b) podatke o merilih za izbor iz člena 9(1);

(c) opis, obrazložitev in časovni razpored vsakega predlaganega ukrepa;

(d) predvidene izdatke, razdeljene po posameznih ukrepih in področjih delovanja iz člena 5 s podrobnostmi za vsako 12-mesečno obdobje, začenši z datumom odobritve delovnega programa, pri čemer se ločeno navedejo režijski stroški, ki ne smejo presegati 2 % skupnega zneska, in druge glavne vrste stroškov;

(e) načrt financiranja po področjih delovanja iz člena 5 s podrobnostmi za vsako 12-mesečno obdobje, začenši z datumom odobritve delovnega programa, pri čemer se navedejo predvsem finančna sredstva Skupnosti, za katera se vlaga zahtevek, vključno s predujmi, kadar je to primerno pa tudi finančni prispevki izvajalcev in države;

(f) opis kvantitativnih in kvalitativnih kazalcev učinkovitosti, ki omogočajo sprotno in naknadno vrednotenje programa na podlagi splošnih načel, ki jih določi država članica;

(g) dokazilo, da je bila položena bančna varščina v znesku, ki je enak vsaj 5 % zahtevanih finančnih sredstev Skupnosti;

(h) zahtevek za predujem v skladu s členom 11;

(i) izjavo iz člena 7(2);

(j) za medpanožne organizacije in združenja organizacij proizvajalcev podatke o organizacijah izvajalcev, odgovornih za dejanske ukrepe, ki jih izvajajo podizvajalci njihovih programov;

(k) za organizacije izvajalcev, ki so del združenja proizvajalcev ali medpanožne organizacije, potrdilo, da ukrepi, predvideni v njihovih programih, niso zajeti v nobenem drugem zahtevku za finančna sredstva Skupnosti v skladu s to uredbo.

Člen 9

Izbor in odobritev delovnih programov

1. Država članica izbere delovne programe na podlagi naslednjih meril:

(a) splošna kakovost programa in njegova usklajenost s cilji in prednostnimi nalogami oljčnega sektorja na zadevnem regionalnem območju, ki jih je določila država članica;

(b) finančna kredibilnost in zadostna sredstva zadevne organizacije izvajalcev za izvajanje predlaganih ukrepov;

(c) velikost regionalnega območja, vključenega v delovni program;

(d) raznolikost gospodarskih razmer na zadevnem regionalnem območju, ki se upoštevajo v delovnem programu;

(e) obstoj različnih področij delovanja in obseg finančnega prispevka izvajalcev;

(f) kvantitativni in kvalitativni kazalci učinkovitosti, ki omogočijo sprotno in naknadno vrednotenje programa in ki jih določi država članica.

Država članica upošteva porazdelitev zahtevkov med različne vrste organizacij izvajalcev in pomen oljčnega sektorja na posameznem regionalnem območju.

2. Država članic zavrne vse delovne programe, ki so nepopolni oziroma vsebujejo netočne podatke ali eno od neupravičenih dejavnosti iz člena 7.

3. Država članica najpozneje 15. marca vsakega leta obvesti organizacije izvajalcev o odobrenih delovnih programih in, kadar je to primerno, o delovnih programih, za katere odobri ustrezna državna sredstva.

Dokončna odobritev delovnega programa je lahko pogojena z vključitvijo sprememb, za katere država članica meni, da so potrebne. V tem primeru zadevna organizacija izvajalcev sporoči svoje strinjanje v roku 15 dni od prejema sporočila o spremembah.

4. Če predlagani delovni program dela ni izbran, država članica takoj sprosti varščino iz člena 8(2)(g).

5. Države članice zagotovijo, da se znesek finančnih sredstev Skupnosti dodeli znotraj vsake kategorije organizacij izvajalcev ob upoštevanju vrednosti oljčnega olja, ki ga proizvedejo ali tržijo člani organizacij izvajalcev.

Člen 10

Sprememba delovnega programa

1. Organizacija izvajalcev lahko v skladu s postopkom, ki ga določi država članica, zaprosi za spremembe vsebine in proračuna že odobrenega delovnega programa, če zaradi te spremembe znesek, zadržan v skladu s členom 110i(4) Uredbe (ES) št. 1782/2003, ni presežen.

2. Zahtevku za spremembo delovnega programa se priloži dokazila, v katerih so navedeni razlogi, vrsta in posledice predlaganih sprememb. Zahtevek organizacija izvajalcev predloži pristojnim organom vsaj šest mesecev pred začetkom izvajanja zadevnega ukrepa.

3. Če so se združile organizacije izvajalcev, ki so prej delovne programe izvajale posamično, te programe do 1. januarja leta, ki sledi združenju, izvajajo vzporedno in ločeno. Te organizacije svoje delovne programe združijo tako, da vložijo zahtevek za spremembo delovnih programov v skladu z odstavkoma 1 in 2.

Z odstopanjem od prvega pododstavka lahko države članice odobrijo, da organizacije izvajalcev, ki vložijo zahtevek z ustrezno utemeljenimi razlogi, svoje delovne programe izvajajo vzporedno brez postopka združitve.

4. Najpozneje dva meseca po prejemu zahtevka za spremembo iz odstavka 2 pristojni organ države članice po pregledu priloženih dokumentov sporoči svojo odločitev zadevni organizaciji izvajalcev. Vsak zahtevek za spremembo, za katerega v tem roku odločitev ni sprejeta, se šteje za odobrenega.

5. Če organizacija izvajalcev prejme manj finančnih sredstev od zneska v odobrenem programu, lahko upravičenci svoj program prilagodijo odobrenim finančnim sredstvom.

Člen 11

Predujmi

1. Organizacija izvajalcev, ki je vložila zahtevek v skladu s členom 8(2)(h), prejme v skladu s pogoji iz odstavka 2 tega člena predujem, ki znaša največ 90 % upravičenih izdatkov, predvidenih za vsako leto, ki ga zadeva odobreni delovni program.

2. Država članica izplača v mesecu po začetku vsakega leta izvedbe odobrenega delovnega programa zadevni organizaciji izvajalcev prvi del, ki znaša eno tretjino zneska iz odstavka 1.

Drugi del, ki je enak preostalima dvema tretjinama zneska iz odstavka 1, se izplača po opravljenem preverjanju iz odstavka 3.

3. Država članica preveri, če je bil vsak del predujma dejansko porabljen, preden nakaže naslednji del.

To preverjanje opravi država članica na podlagi poročila iz člena 13 ali na podlagi nadzora na kraju samem iz člena 14.

4. Izplačila iz odstavka 2 so odvisna od pologa varščine s strani zadevnih organizacij izvajalcev v skladu z Uredbo (EGS) št. 2220/85 za znesek v višini 110 % zaprošenega predujma. Glavna zahteva v smislu člena 20(2) navedene uredbe je izvajanje ukrepov, navedenih v odobrenem delovnem programu.

Po pologu varščine iz prvega pododstavka država članica takoj sprosti varščino iz člena (8)(2)(g).

5. Pred datumom, ki ga določi država članica, in najpozneje konec posameznega leta izvedbe delovnega programa lahko zadevne organizacije izvajalcev vložijo zahtevek za sprostitev varščine iz odstavka 4, ki predstavlja največ znesek, enak polovici dejanskih izdatkov. Država članica določi in preveri spremno dokumentacijo, ki mora biti priložena zahtevku, ter sprosti varščine, ki ustrezajo zadevnim izdatkom najpozneje v teku drugega meseca po mesecu, v katerem je bil vložen zahtevek.

Člen 12

Zahtevek za finančna sredstva Skupnosti

1. Za izplačilo finančnih sredstev Skupnosti v skladu s členom 8 Uredbe (ES) št. 865/2004 vloži organizacija izvajalcev do datuma, ki ga določi država članica, in najpozneje tri mesece po koncu vsakega leta izvedbe njenega delovnega programa zahtevek za financiranje pri plačilni organizaciji.

Država članica lahko organizacijam izvajalcev izplača preostanek finančnih sredstev Skupnosti, ki ustreza vsakemu letu izvajanja delovnega programa, potem ko na podlagi poročila iz člena 13 ali na podlagi nadzora na kraju samem iz člena 14 preveri, da sta bila oba dela predujma iz člena 11(2) dejansko porabljena.

Zahtevki za finančna sredstva Skupnosti, vložni po datumu iz prvega pododstavka, se ne sprejmejo, morebitni prejeti zneski finančnih sredstev Skupnosti za program pa se povrnejo v skladu s postopkom iz člena 17.

2. Zahtevek za finančna sredstva Skupnosti se sestavi na podlagi vzorca, ki ga zagotovi pristojni organ države članice. Zahtevku morajo biti priloženi:

(a) spremna dokumentacija, ki dokazuje: (i) nastale izdatke v obdobju izvedbe delovnega programa (računi in bančni izpiski, ki dokazujejo njihovo plačilo); (ii) kadar je to primerno, plačilo finančnih prispevkov izvajalcev in zadevne države članice;

(b) zbirno poročilo, ki vsebuje: (i) natančen opis izvedenih faz programa po področjih delovanja iz člena 5; (ii) kadar je primerno, obrazložitev in finančne posledice razlik med fazami programa, ki jih je odobrila država članica, in dejansko izvedenimi fazami programa; (iii) vrednotenje delovnega programa na podlagi kazalcev iz člena 8(2)(f).

3. Vsak zahtevek za finančna sredstva, ki ne spoštuje pogojev iz odstavkov 1 in 2, se zavrne. Zadevna organizacija izvajalcev lahko vloži nov zahtevek za finančna sredstva v roku, ki ga določi država članica.

4. Zavrne se vsak zahtevek, ki se nanaša na izdatke, plačane več kot dva meseca po koncu obdobja izvedbe delovnega programa.

5. Najpozneje tri mesece po datumu vložitve zahtevka za finančna sredstva in spremljajoče dokumentacije iz odstavka 2 in po preveritvi te dokumentacije ter opravljenem nadzoru iz člena 14 država članica nakaže dolgovana finančna sredstva Skupnosti in po potrebi sprosti varščino iz členov 8(2)(g) ali 11(4).

Člen 13

Poročila organizacij izvajalcev

1. Od leta 2007 dalje organizacije izvajalcev pred 1. majem vsakega leta predložijo letna poročila o izvajanju delovnih programov v predhodnem koledarskem letu. Ta poročila se nanašajo na:

(a) izvedene faze ali faze delovnega programa v teku;

(b) glavne spremembe delovnega programa;

(c) vrednotenje že dobljenih rezultatov na podlagi kazalcev iz člena 8(2)(f).

Za zadnje leto izvajanja delovnega programa končno poročilo nadomesti poročila iz prvega pododstavka.

2. Za delovne programe, ki trajajo manj kot eno leto, je treba končno poročilo predložiti najpozneje dva meseca po koncu izvajanja programa.

3. Končno poročilo vsebuje vrednotenje delovnega programa in vsebuje vsaj:

(a) povzetek, vsaj na podlagi kazalcev iz člena 9(1)(f) in vseh ostalih ustreznih meril, v katerem je razloženo, v kolikšni meri so bili cilji programa doseženi;

(b) povzetek sprememb delovnega programa;

(c) po potrebi navedbo dejavnikov, ki jih je treba upoštevati pri izdelavi naslednjega delovnega programa.

Člen 14

Nadzor na kraju samem

1. Države članice preverjajo, da se spoštujejo pogoji dodelitve finančnih sredstev Skupnosti predvsem glede naslednjih vidikov:

(a) spoštovanje pogojev odobritve;

(b) izvajanje odobrenih delovnih programov, predvsem naložbenih ukrepov;

(c) dejanski izdatki glede na zahtevana finančna sredstva in finančni prispevek zadevnih izvajalcev.

2. Pristojni organ vzpostavi načrte nadzora na kraju samem, ki pokrivajo vzorec organizacij izvajalcev v skladu s členom 8(3) Uredbe (ES) št. 865/2004. Pristojni organ izbere vzorec na podlagi analize tveganja, tako da:

— je v organizacijah proizvajalcev in združenjih organizacij proizvajalcev nadzor na kraju samem opravljen vsaj enkrat po nakazilu predujma in pred končnim nakazilom finančnih sredstev Skupnosti;

— je v vseh ostalih organizacijah izvajalcev in medpanožnih organizacijah opravljen nadzor vsako leto izvajanja vsakega odobrenega delovnega programa; če pa so bile organizacije v teku posameznega leta upravičene do predujma, se nadzor opravi po datumu nakazila tega predujma.

Če se med nadzorom pokažejo nepravilnosti, pristojni organ izvrši dodatni nadzor v tekočem letu in poveča število organizacij izvajalcev, v katerih se nadzor opravi v letu, ki sledi.

3. Nadzor na kraju samem je nenapovedan. Da pa se olajša praktična organizacija nadzora, se lahko organizaciji izvajalcev največ 48 ur pred nadzorom dá vnaprejšnje obvestilo.

4. Pristojni organ določi organizacije izvajalcev, pri katerih se izvede nadzor, na podlagi analize tveganja na podlagi naslednjih meril:

(a) znesek finančnih sredstev za odobreni delovni program;

(b) narava financiranih ukrepov v okviru delovnega programa;

(c) stopnja napredka pri izvedbi delovnega programa;

(d) ugotovitve ob nadzoru na kraju samem ali ob preverjanjih med odobritvenim postopkom;

(e) ostala merila, ki jih določijo države članice.

5. Trajanje posameznega nadzora na kraju samem je odvisno od stopnje napredka pri izvedbi odobrenega delovnega programa.

Člen 15

Poročila o nadzoru

O vsakem nadzoru na kraju samem je treba izdelati podrobno poročilo, ki vključuje:

(a) datum in trajanje nadzornega postopka;

(b) seznam prisotnih oseb;

(c) seznam preverjenih računov;

(d) referenčne številke izbranih računov v računovodskih izkazih (register prodaje ali nakupa in register DDV, v katere so bili izbrani računi vpisani);

(e) bančni izpiski, ki dokazujejo plačilo izbranih zneskov;

(f) podatki o že izpeljanih ukrepih, ki so bili izrecno analizirani na kraju samem.

Člen 16

Popravki in sankcije

1. Če je zavrnitev odobritve iz člena 3(3) posledica namernega ravnanja ali hude malomarnosti, je organizacija izvajalcev za celotni delovni program izključena iz financiranja, poleg tega pa pristojnemu organu nakaže znesek v višini zneska izključenih finančnih sredstev.

2. Če se posamezni ukrep ne izvede v skladu z delovnim programom, organizacija izvajalcev ni upravičena do finančnih sredstev za zadevni ukrep. Do izločitve ne pride, če organizacija izvajalcev predstavi pravilne dejanske podatke ali lahko na kakršen koli drug način dokaže, da ni kršitve.

3. Ob ugotovljenih nepravilnostih pri izvajanju delovnega programa se za organizacije izvajalcev uporabijo naslednje sankcije:

(a) v primeru nepravilnosti zaradi malomarnosti organizacija izvajalcev: (i) ni več upravičena do finančnih sredstev za zadevni ukrep; (ii) pristojnim organom tudi nakaže znesek, enak znesku neupravičenih finančnih sredstev;

(b) v primeru namerno storjenih nepravilnosti, vključno s lažnimi navedbami, organizacija izvajalcev: (i) ni več upravičena do finančnih sredstev za celotni delovni program; (ii) pristojnim organom tudi nakaže znesek, enak znesku neupravičenih finančnih sredstev; (iii) ni več upravičena do finančnih sredstev Skupnosti v skladu s členom 8 Uredbe (ES) št. 865/2004 za celotno triletno obdobje, ki sledi obdobju, za katerega je bila ugotovljena nepravilnost.

4. Zneski, ki izhajajo iz uporabe popravkov ali sankcij v skladu s tem členom, se nakažejo plačilnemu organu in se odštejejo od izdatkov, ki jih financira Evropski kmetijski usmerjevalni in jamstveni sklad.

Člen 17

Vračilo neupravičenih plačil

1. Pristojnemu organu države članice se povrne vsak neupravičeno plačan znesek, kjer je primerno pa tudi obresti, izračunane v skladu z odstavkom 2.

2. Obresti se izračunajo:

(a) na podlagi obdobja, ki preteče med plačilom in povračilom zneska s strani upravičenca;

(b) na podlagi stopenj, ki jih na datum plačila neupravičenih zneskov Evropska centralna banka uporablja za svoje osnovne postopke refinanciranja in ki so objavljene v seriji C Uradnega lista Evropske unije, povečanih za tri odstotne točke.

3. Če je bil ukrep, za katerega se kasneje izkaže, da ni upravičen do financiranja, izveden v skladu z odobrenim delovnim programom, se lahko država članica odloči, da nakaže dolgovani znesek ali ne sproži postopka povračila že nakazanih zneskov, če je taka odločitev dovoljena v primerljivih primerih, financiranih iz državnega proračuna, in če organizacija izvajalcev ni ravnala malomarno ali namerno.

4. Zneski, ki so povrnjeni ali plačani v skladu z določili iz tega člena, se nakažejo plačilnemu organu in se odštejejo od izdatkov, ki jih financira Evropski kmetijski usmerjevalni in jamstveni sklad.

Člen 18

Sporočila držav članic

1. Najpozneje 31. januarja 2006 države članice proizvajalke oljčnega olja Komisiji sporočijo državne ukrepe, ki zadevajo izvrševanje te uredbe, predvsem ukrepe glede:

(a) pogojev za odobritev organizacij izvajalcev iz člena 2(2);

(b) dodatnih pogojev, ki podrobno opredeljujejo upravičene ukrepe, sprejete v skladu s členom 5(2);

(c) ciljev in prednostnih nalog oljčnega sektorja iz člena 9(1)(a) ter kvantitativnih in kvalitativnih kazalcev iz člena 9(1)(f);

(d) postopkov sistema predujmov iz člena 11 in, kadar je to primerno, sistema za izplačilo državnih finančnih sredstev;

(e) uporabe nadzornih postopkov iz člena 14 ter sankcij in popravkov iz člena 16;

(f) roka iz člena 12(3).

2. Najpozneje 1. maja vsakega leta izvajanja odobrenih delovnih programov države članice Komisiji predložijo podatke o:

(a) odobrenih organizacijah izvajalcev;

(b) delovnih programih in njihovih značilnostih, razdeljenih po vrstah organizacij izvajalcev, področjih delovanja in regionalnih območjih;

(c) znesku finančnih sredstev, dodeljenih za vsak delovni program;

(d) predvidenem časovnem razporedu za finančna sredstva Skupnosti na proračunsko leto za celoten čas trajanja delovnih programov.

3. Najpozneje 10. septembra vsakega leta izvajanja odobrenih delovnih programov države članice Komisiji predložijo poročilo o izvajanju te uredbe, ki vsebuje vsaj:

(a) število financiranih delovnih programov, upravičence, površine oljčnih nasadov, stiskalnice, predelovalne objekte ter zadevne količine oljčnega olja in namiznih oljk;

(b) značilnosti izvedenih ukrepov na vsakem področju delovanja;

(c) neskladja med načrtovanimi in dejansko izvedenimi ukrepi ter posledice na ravni izdatkov;

(d) opis in oceno rezultatov, predvsem na podlagi vrednotenj delovnih programov iz člena 12(2)(b)(iii);

(e) statistiko izvršenih nadzornih postopkov iz členov 14 in 15 ter sankcij in popravkov v skladu s členom 16;

(f) izdatke za posamezni delovni program in področje delovanja kot tudi finančne prispevke Skupnosti, države in izvajalcev.

4. Sporočila, predvidena v tem členu, se izvršijo po elektronski poti v skladu z navodili, ki jih Komisija zagotovi vsaki državi članici.

Člen 19

Prehodna določba

1. Države članice lahko za prvo leto izvedbe programa za finančna sredstva Skupnosti dajo predujem.

2. Predujem mora biti omejen izključno na znesek, ki je v skladu z zneskom finančnih sredstev Skupnosti.

3. Izdatki, ki so posledica plačila predujma iz odstavka 2, se prikažejo kot odhodki v obdobju med 16. in 31. oktobrom.

Člen 20

Razveljavitev

Uredba (ES) št. 1334/2002 se razveljavi.

Vendar pa se členi 9, 10 in 11(3) Uredbe še naprej uporabljajo za programe dejavnosti, ki pokrivajo tržno leto 2004/2005.

Člen 21

Začetek veljavnosti

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 19. decembra 2005 Za Komisijo Mariann FISCHER BOEL Članica Komisije

(1) UL L 161, 30.4.2004, str. 97, popravek v UL L 206, 9.6.2004, str. 37.

(2) UL L 270, 21.10.2003, str.1. Uredba, kakor je bila nazadnje spremenjena z Uredbo Komisije (ES) št. 118/2005 (UL L 24, 27.1.2005, str. 15).

(3) UL L 205, 3.8.1985, str. 5. Uredba, kakor je bila nazadnje spremenjena z Uredbo (ES) št. 673/2004 (UL L 105, 14.4.2004, str. 17).

(4) UL L 195, 24.7.2002, str. 16. Uredba, kakor je bila nazadnje spremenjena z Uredbo (ES) št. 1331/2004 (UL L 247, 21.7.2004, str. 5).

(5) UL 172, 30.9.1966, str. 3025/66.

(6) UL L 210, 28.7.1998, str. 32.